1. ปัจจัยความเสี่ยง

1.1 ปัจจัยเสี่ยงในด้านโรงงาน

  ปัจจุบันบริษัทฯมีความเสี่ยงจากสภาพโรงงานที่ชำรุดทรุดโทรม
  เนื่องจากขาดการดูแลบำรุงรักษาในอดีต สาเหตุมาจากการขาดเงินทุนหมุนเวียนมาเป็นเวลานาน
  ประกอบกับการที่กิจการเป็นโรงงานเคมีซึ่งมีอัตราการกัดกร่อนสูง
  อีกทั้งทำเลที่ตั้งอยู่ริมทะเลจึงมีไอทะเลกัดกร่อนมากขึ้นอีก
  ทำให้บริษัทต้องใช้เงินลงทุนจำนวนมากเพื่อการปรับปรุงซ่อมแซมโรงงานส่งผลให้มีต้นทุนคงที่สูงขึ้นเรื่อย
  ๆ และกำลังการผลิตที่เสื่อมถอยลงทำให้อาจไม่สามารถผลิตให้ถึงจุดคุ้มทุนได้
  บริษัทจึงอยู่ระหว่างการทบทวนและตรวจสอบสภาพเครื่องจักรเพื่อประเมินความเสี่ยงต่อสภาวะการผลิตและต่อสิ่งแวดล้อม
  ทบทวนความสามารถในการผลิต กำลังคนและเงินลงทุนที่จะต้องใช้ทั้งหมด ในการนี้
  บริษัทได้ศึกษาทางเลือกในการประกอบธุรกิจอื่นไปในเวลาเดียวกัน
  และอยู่ระหว่างการขออนุมัติจากผู้ถือหุ้นซึ่งยังไม่สามารถสรุปได้ ณ ปัจจุบัน

1.2 ปัจจัยเสี่ยงด้านการตลาด

  1.2.1 ความเสี่ยงจากสภาวะการตลาดอันเกิดจากสภาพภูมิอากาศ

  ปริมาณน้ำฝนในปี พ.ศ. 2548 อยู่ในสภาวะไม่ปกติ กล่าวคือ
  จะมีฝนตกลงมาอย่างหนักในบางช่วง ทำให้เกิดภาวะน้ำท่วมในหลายพื้นที่
  และฝนทิ้งช่วงนานผิดปกติ ทำให้เกิดสภาวะความแห้งแล้ง ในบางช่วงและบางพื้นที่
  โดยเฉพาะภาวะฝนแล้งของภาคตะวันออกในปีพ.ศ. 2548
  ทำให้เกิดผลกระทบต่อภาคการเกษตรและอุตสาหกรรมอย่างมาก
  เนื่องจากโดยปกติปริมาณการใช้ปุ๋ยของเกษตรกรขึ้นอยู่กับฤดูกาลเพาะปลูกเป็นหลัก
  ส่วนการขาดน้ำในภาคตะวันออกมีผลต่อต้นทุนการผลิตของโรงงาน
  จึงกล่าวได้ว่าปัจจัยทางภูมิอากาศดังกล่าวมีผลโดยตรงกับต้นทุนและการขายสินค้าของบริษัท

2.  ความเสี่ยงจากต้นทุนราคาวัตถุดิบสูงขึ้น

  ราคาวัตถุดิบสำหรับการผลิตปุ๋ยเคมีเป็นไปตามกลไกราคาวัตถุดิบและน้ำมันในตลาดโลก
  ซึ่งค่อนข้างอ่อนไหวต่อเหตุการณ์จลาจลและการก่อการร้ายระดับโลก จึงทำให้ราคาวัตถุดิบ
  ค่าขนส่งทางเรือและค่าเบี้ยประกันภัยสูงขึ้น โดยเฉพาะอย่างยิ่ง ก๊าซแอมโมเนีย
  มีราคาค่อนข้างสูงกว่าปีที่ผ่านมามาก และแนวโน้มราคาคาดว่าจะมีการปรับตัวสูงขึ้นอย่างต่อเนื่อง
  ส่งผลทำให้ต้นทุนการผลิตเพิ่มขึ้น

  1.2.3 ความเสี่ยงจากการที่ผู้บริโภคใช้สินค้าทดแทน

  เดิมทีปุ๋ยเคมีแบบผสมคลุกเคล้า ( Bulk Blend) หรือ ปุ๋ยปั้นเม็ด ( Steam Granulating)
  ทั้งสองประเภทล้วนแต่เป็นทางเลือกอื่นที่มีอยู่เดิมในท้องตลาดซึ่งเกษตรกรนิยมใช้
  เนื่องจากราคาถูกกว่าปุ๋ยเคมีเชิงประกอบที่บริษัทผลิต
  ปุ๋ยเคมีทั้งสองประเภทมีต้นทุนที่ต่ำกว่าโดยกรรมวิธีการผลิตที่แตกต่างออกไป
  แม้ว่าจะมีคุณภาพต่ำกว่าปุ๋ยเคมีเชิงประกอบที่บริษัทผลิต
  แต่ก็ไม่ทำให้เกษตรกรเห็นความแตกต่างมากนัก ทั้งนี้
  ขึ้นอยู่กับสูตรผสมของธาตุอาหารในสูตรที่ผลิตและการรับรู้ของเกษตรกรด้วยส่วนหนึ่ง

  ปัจจุบันที่รัฐบาลมีนโยบายรณรงค์และสนับสนุนการใช้ปุ๋ยอินทรีย์แทนปุ๋ยเคมี
  ทำให้มีการจำหน่ายปุ๋ยอินทรีย์ในท้องตลาดกันมากขึ้น ส่วนหนึ่งเพราะมีราคาถูกกว่าปุ๋ยเคมี
  และอีกส่วนหนึ่งเกิดจากความเข้าใจว่าเหมือนกันหรือสามารถใช้ทดแทนกันได้ ทั้งๆที่
  ปุ๋ยเคมีจะมีปริมาณธาตุอาหารมากกว่า

  อย่างไรก็ตาม
  เนื่องจากนโยบายภาครัฐประกอบกับการที่เกษตรกรส่วนใหญ่ยังไม่มีความรู้และความเข้าใจในเรื่องธาตุอาหารที่มีอยู่ในปุ๋ยแต่ละประเภท
  จึงหันมาใช้ปุ๋ยอินทรีย์กันมากขึ้น ทำให้ยอดจำหน่ายปุ๋ยเคมีทุกประเภทลดลง

1.2.4 ความเสี่ยงจากการเปลี่ยนแปลงทางการเมือง

  เนื่องจากการเมืองภายในประเทศมีความไม่แน่นอนสูง
  ทำให้เกิดผลกระทบต่อการลงทุนในประเทศทั้งภาคเกษตรและอุตสาหกรรมเกิดการหยุดชะงัก
  การขายสินค้าให้แก่ภาครัฐต้องเกิดผลกระทบไปด้วย

1.3 ความเสี่ยงทางการเงิน

  1.3.1 ความเสี่ยงทางด้านสภาพคล่อง

  ความเสี่ยงด้านสภาพคล่องอาจเกิดขึ้นได้หากลูกค้าไม่สามารถจ่ายชำระหนี้ให้แก่บริษัทและบริษัทย่อยได้ภายในกำหนดเวลาโดยปกติของการค้า
  เพื่อบริหารความเสี่ยงนี้บริษัทและบริษัทย่อยจึงมีนโยบายการติดตามเครดิตกับลูกค้าอย่างเข้มงวดและประเมินความสามารถทางการเงินของลูกค้าในแต่ละช่วงเวลา

1.3.2 ความเสี่ยงจากอัตราแลกเปลี่ยนเงินตราต่างประเทศ

  บริษัทฯ
  มีความเสี่ยงจากอัตราแลกเปลี่ยนเงินตราต่างประเทศอันเกิดจากการซื้อวัตถุดิบจากต่างประเทศ
  กับการส่งออกสินค้าไปต่างประเทศ ซึ่งโดยส่วนใหญ่จะกำหนดราคาเป็นเงินสกุลดอลลาร์สหรัฐ
  เมื่อมีความผันผวนของอัตราแลกเปลี่ยนดังกล่าว
  อาจส่งผลกระทบต่อต้นทุนการผลิตสินค้ากับรายได้จากการส่งออกได้ บริษัทฯ
  จึงมีนโยบายที่จะลดความเสี่ยงจากอัตราแลกเปลี่ยนโดยการ Matching Currency
  เงินตราต่างประเทศ อีกทั้งบริษัทฯ จะทำสัญญาซื้ออัตราแลกเปลี่ยนล่วงหน้าทันทีที่มีโอกาส
  เพื่อลดความเสี่ยงดังกล่าว

  1.3.3 ความเสี่ยงจากการให้สินเชื่อ

  ด้วยลักษณะการขายสินค้าของบริษัทฯ ได้มีการขายเป็นเงินเชื่อให้กับลูกค้า
  จึงมีความเสี่ยงจากการให้สินเชื่อดังกล่าว ดังนั้น บริษัทฯ
  จึงได้แต่งตั้งคณะกรรมการสินเชื่อเพื่อกำหนดนโยบายการให้สินเชื่อและหลักประกันที่ลูกค้าจะต้องนำมาวางกับบริษัทฯ
  อีกทั้งได้พิจารณาสินเชื่ออย่างเหมาะสมและได้พยายามลดวงเงินและระยะเวลาที่ให้สินเชื่อลูกค้าแต่ละรายในช่วงที่ผ่านมา
  จึงไม่คาดว่าจะได้รับความเสียหายที่เป็นสาระสำคัญเนื่องมาจากการเก็บหนี้ไม่ได้